Neuvoston 14 päivänä huhtikuuta 1999 vahvistama

YHTEINEN KANTA (EY) N:o 20/1999

neuvoston asetuksen (EY) N:o .../1999 antamiseksi Euroopan aluekehitysrahastosta

(1999/C 134/01)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 130 e artiklan,

ottaa huomioon komission ehdotuksen(1),

ottaa huomioon talous- ja sosiaalikomitean lausunnon(2),

ottaa huomioon alueiden komitean lausunnon(3),

noudattaa perustamissopimuksen 189 c artiklassa määrättyä menettelyä(4),

sekä katsoo, että

1) perustamissopimuksen 130 c artiklassa määrätään, että Euroopan aluekehitysrahaston (EAKR) tarkoituksena on myötävaikuttaa keskeisimmän alueellisen epätasapainon poistamiseen yhteisössä; näin ollen EAKR pyrkii vähentämään eri alueiden välisiä kehityseroja sekä heikoimmassa asemassa olevien alueiden tai saarten jälkeenjääneisyyttä, maaseutu mukaan luettuna,

2) rakennerahastoja koskevista yleisistä säännöksistä annetun neuvoston asetuksen (EY) N:o .../1999(5) 2 artiklan 2 kohdassa säädetään, että EAKR:n pääasiallinen tehtävä on mainitun asetuksen 1 artiklan ensimmäisen kohdan 1 ja 2 alakohdassa tarkoitettujen tavoitteiden 1 ja 2, jäljempänä "tavoitteet 1 ja 2", tukeminen; mainitun asetuksen 20 ja 21 artiklassa säädetään, että EAKR osallistuu yhteisöaloitteiden mukaisesti rajat ylittävän valtioiden välisen ja alueiden välisen yhteistyön rahoittamiseen; kyseisen asetuksen 22 ja 23 artiklassa säädetään, että EAKR tukee yhteisön tasolla toteutettavia innovatiivisia toimia ja teknisen avun toimenpiteitä,

3) rakennerahastoja yhteisesti koskevat säännökset määritellään neuvoston asetuksessa (EY) N:o .../1999; olisi tarkennettava niiden toimenpidekokonaisuuksien luonne, joita EAKR voi rahoittaa tavoitteiden 1 ja 2, yhteisöaloitteiden ja innovatiivisten toimien mukaisesti,

4) olisi täsmennettävä miten EAKR alueellisen kehittämisen välineenä osallistuu taloudellisen toiminnan sopusointuisen, tasapainoisen ja kestävän kehityksen, korkean kilpailukyvyn ja työllisyyden,miesten ja naisten välisen tasa-arvon sekä ympäristön suojelun ja parantamisen korkean tason aikaansaamiseen,

5) EAKR:n tukitoimet olisi toteutettava osana kokonaisvaltaista ja yhdennettyä kestävän kehityksen strategiaa ja niiden yhteisvaikutus muiden rakennerahastojen tukitoimien kanssa olisi varmistettava,

6) osana tehtäväänsä EAKR:n olisi tuettava yritysten, erityisesti pienten ja keskisuurten yritysten, tuotantoympäristöä ja kilpailukykyä, paikallisen talouden kehittämistä ja työllisyyttä, mukaan lukien kulttuurin ja matkailun alat; ottaen huomioon niiden osuus pysyvien työpaikkojen, luomisessa, tutkimusta ja teknologian kehittämistä, paikallisten, alueellisten ja Euroopan laajuisten verkkojen kehittämistä, muun muassa tarjoamalla pääsy niihin liikenteen infrastruktuurien, televiestinnän ja energian aloilla, ympäristön suojelua ja parantamista ottaen huomioon ennalta varautumisen periaate sekä periaatteet, joiden mukaan ennalta ehkäiseviin toimiin olisi ryhdyttävä, ympäristövahingot olisi torjuttava ensisijaisesti niiden lähteellä ja saastuttajan olisi maksettava, ja suosien energian puhdasta ja tehokasta käyttöä ja uusiutuvien energialähteiden kehittämistä sekä miesten ja naisten välistä tasa-arvoa työelämässä,

7) EAKR:lla on oltava erityinen osuutensa paikallisen talouden kehittämisessä alueen elinolojen parantamisen ja alueellisen kehittämisen yhteydessä erityisesti edistämällä alueellisia työllisyyssopimuksia ja uusia työllisyysmahdollisuuksia,

8) EAKR:n olisi tehtävänsä puitteissa tuettava paikallista, maaseudun ja kaupunkien taloudellista kehittämistä varten tehtäviä investointeja tyhjentyneiden alueiden elvyttämiseksi,

9) komission aloitteesta käynnistetyt, yhteisön etua palvelevat toimenpidekokonaisuudet ovat merkittävässä asemassa asetuksen (EY) N:o .../1999 1 artiklassa tarkoitettujen yhteisön rakennetoimien yleisten tavoitteiden toteuttamisessa; EAKR:n yhteisölle antaman lisäarvon kannalta katsottuna on näin ollen tärkeää, että EAKR tukee edelleen valtioiden välistä, rajat ylittävää ja alueiden välistä yhteistyötä, mukaan luettuna perustamissopimuksessa tarkoitettujen unionin ulkorajoilla sijaitsevien alueiden, epäsuotuisimmassa asemassa olevien saarten sekä erityisen syrjäisten alueiden yhteistyö niiden erityispiirteiden ja -ongelmien huomioon ottamiseksi; tämän yhteistyön osana yhteisön koko alueen sopusointuinen, tasapainoinen ja kestävä kehittäminen tuo lisäarvoa taloudellista ja sosiaalista yhteenkuuluvuutta edistäville toimille; EAKR:n tehtävää tällaisen kehityksen edistäjänä olisi jatkettava ja lujitettava,

10) olisi vahvistettava soveltamissäännösten antamista koskeva toimivalta ja siirtymäsäännökset, ja

11) olisi kumottava asetuksen (ETY) N:o 2052/88 soveltamisesta Euroopan aluekehitysrahaston osalta 19 päivänä joulukuuta 1998 annettu neuvoston asetus (ETY) N:o 4254/88(6),

ON ANTANUT TÄMÄN ASETUKSEN:

1 artikla

Tehtävä

Perustamissopimuksen 130 c artiklan ja asetuksen (EY) N:o .../1999 mukaisesti Euroopan aluekehitysrahasto (EAKR) osallistuu mainitun asetuksen 9 artiklan määriteltyjen tukitoimien rahoitukseen edistääkseen taloudellista ja sosiaalista yhteenkuuluvuutta korjaamalla keskeisintä alueellista epätasapainoa ja osallistumalla alueiden kehittämiseen ja uudistamiseen.

Tähän liittyen EAKR osallistuu myös kestävän kehityksen edistämiseen ja pysyvien työpaikkojen luomiseen.

2 artikla

Soveltamisala

1. Osana sen 1 artiklassa määriteltyä tehtävää EAKR osallistuu:

a) sellaisten tuottavien investointien rahoittamiseen, joilla voidaan luoda tai säilyttää pysyviä työpaikkoja;

b) sellaisten infrastruktuuri-investointien rahoittamiseen,

i) jotka myötävaikuttavat tavoite 1 -alueilla näiden alueiden taloudellisten mahdollisuuksien kasvuun, kehitykseen, rakenteelliseen sopeuttamiseen ja pysyvien työpaikkojen luomiseen tai säilyttämiseen, mukaan luettuina investoinnit, jotka liittyvät Euroopan laajuisten verkkojen perustamiseen ja kehittämiseen liikenteen, televiestinnän ja energian aloilla;

ii) jotka tavoite 1 -ja 2 -alueilla tai asetuksen (EY) N:o .../1999 20 artiklan 1 kohdan a alakohdassa tarkoitetun yhteisöaloitteen kohdealueilla koskevat elinkeinoelämän monipuolistamista taantuvilla talous- ja teollisuusalueilla, rappeutuneiden kaupunkialueiden kunnostamista sekä maaseutualueiden ja kalastuksesta riippuvaisten alueiden elvyttämistä ja yhteyksien parantamista; infrastruktuuri-investointien rahoittamiseen alueilla, joilla työpaikkoja synnyttävien taloudellisten toimintojen luominen tai kehittäminen edellyttää alueiden nykyaikaistamista ja uudistamista, mukaan luettuina infrastruktuuriyhteydet, joista näiden toimintojen kehittäminen riippuu;

c) alueiden omien mahdollisuuksien kehittämisen rahoittamiseen sellaisin toimenpitein, jotka edistävät ja tukevat paikallisia kehittämis- ja työllisyysaloitteita sekä pienten ja keskisuurten yritysten toimintaa ja joihin kuuluvat erityisesti:

i) tuki yrityspalveluille, erityisesti liikkeenjohdon, markkinaselvitysten ja -tutkimusten sekä useammille yrityksille yhteisten palveluiden aloilla;

ii) teknologian siirron rahoittaminen, mukaan luettuina erityisesti tiedon kerääminen ja levittäminen, yritysten ja tutkimuslaitosten väliset yhteiset järjestelyt sekä innovaatioiden rahoittaminen yrityksissä;

iii) yritysten rahoituksen ja luotonsaannin helpottaminen luomalla ja kehittämällä sopivia rahoitusvälineitä, sellaisina kuin ne on määritelty asetuksen (EY) N:o .../1999 28 artiklassa;

iv) suora investointituki, sellaisena kuin se on määritelty asetuksen (EY) N:o .../1999 28 artiklan 3 kohdassa, jos tukijärjestelmää ei ole olemassa;

v) paikallisen ja työllisyyden kehityksen kannalta tarkoituksenmukaisten infrastruktuurien perustaminen;

vi) tuki lähipalveluja tuottaville rakenteille, joiden tarkoituksena on luoda uusia työpaikkoja, lukuun ottamatta Euroopan sosiaalirahastosta (ESR) rahoitettuja toimenpiteitä;

d) asetuksen (EY) N:o .../1999 2 artiklan 4 kohdan toisessa alakohdassa tarkoitettujen teknisen avun toimenpiteiden rahoittamiseen.

EAKR voi osallistua tavoite 1 -alueilla koulutus- ja terveydenhuoltoalan rakenteellista sopeuttamista edistävien investointien rahoittamiseen.

2. EAKR:n rahoituksella tuetaan 1 kohdan mukaisesti esimerkiksi seuraavia aloja:

a) tuotantoympäristö, erityisesti yritysten ja varsinkin pienten ja keskisuurten yritysten kilpailukyvyn ja kestävien investointien lisäämiseksi, sekä alueiden vetovoimaisuuden parantamiseksi erityisesti niiden infrastruktuurien tasoa nostamalla;

b) tutkimus ja teknologinen kehittäminen uusien teknologioiden ja innovaation käyttöönoton edistämiseksi tai alueellista kehittämistä edistävän tutkimuksen ja teknologian kehittämisen kapasiteetin vahvistamiseksi;

c) tietoyhteiskunnan kehittäminen;

d) ympäristön suojelu ja parantaminen ottaen talouskehityksen tukemisessa huomioon erityisesti varovaisuuden ja ennalta ehkäisyn periaatteet sekäenergian puhtaan ja tehokkaan käytön vahvistaminen ja uusiutuvien energialähteiden kehittäminen;

e) miesten ja naisten välinen tasa-arvo työelämässä erityisesti yrityksiä luomalla sekä perhe- ja työelämän yhteensovittamisen mahdollistavien infrastruktuurien tai palvelujen avulla;

f) valtioiden välinen, rajat ylittävä ja alueiden välinen yhteistyö alueellisen ja paikallisen kestävän kehityksen alalla.

3 artikla

Yhteisöaloite

1. Asetuksen (EY) N:o .../1999 20 artiklan mukaisesti EAKR osallistuu mainitun asetuksen 21 artiklan mukaisesti yhteisön koko alueen sopusointuisen, tasapainoisen ja kestävän kehittämisen edistämiseen tähtäävän, rajat ylittävää, valtioiden välistä ja alueiden välistä yhteistyötä koskevan yhteisöaloitteen (Interreg) täytäntöönpanoon.

2. Asetuksen (EY) N:o .../1999 21 artiklan 2 kohdan mukaisesti tämän artiklan 1 kohdassa tarkoitettua soveltamisalaa laajennetaan päätöksellä, joka tehdään rahastojen tuesta sellaisille toimenpidekokonaisuuksille, joita voidaan rahoittaa asetusten (EY) N:o .../1999,(7), (EY) N:o .../1999,(8) ja (EY) N:o .../1999(9) mukaisesti, kaikkien kyseiseen yhteisöaloiteohjelmaan sisältyvien toimenpiteiden täytäntöönpanemiseksi.

4 artikla

Innovatiiviset toimet

1. Asetuksen (EY) N:o.../1999 22 artiklan 1 kohdan mukaisesti EAKR:sta voidaan rahoittaa

a) komission aloitteesta käynnistettyjä tutkimuksia, joiden tarkoituksena on analysoida ja tunnistaa aluekehitykseen liittyviä ongelmia ja ratkaisuja, erityisesti kiinnittäen huomiota yhteisön koko alueen sopusointuiseen, tasapainoiseen ja kestävään kehitykseen, mukaan luettuna Euroopan aluekehityssuunnitelma;

b) pilottihankkeita, joiden avulla etsitään ja kokeillaan uusia ratkaisuja alueellisen ja paikallisen kehittämisen aloilla niiden liittämiseksi tukitoimiin esittelyn jälkeen;

c) innovaatioihin liittyvää kokemustenvaihtoa alueellisen tai paikallisen kehittämisen aloilla saatujen kokemusten hyödyntämiseksi ja levittämiseksi.

2. Asetuksen (EY) N:o .../1999 22 artiklan 2 kohdan mukaisesti tämän artiklan 1 kohdassa tarkoitettua soveltamisalaa laajennetaan päätöksellä, joka tehdään rahastojen tuesta sellaisille toimenpiteille, joita voidaan rahoittaa asetusten (EY) N:o .../1999, (EY) N:o .../1999 ja (EY) N:o .../1999 mukaisesti, kaikkien kyseiseen pilottihankkeeseen sisältyvien toimenpiteiden täytäntöönpanemiseksi.

5 artikla

Soveltamista koskevat yksityiskohtaiset säännöt

Komissio antaa tämän asetuksen soveltamista koskevat yksityiskohtaiset säännöt asetuksen (EY) N:o .../1999 48 artiklassa säädettyä menettelyä noudattaen.

6 artikla

Kumoaminen

Kumotaan asetus (ETY) N:o 4254/88 1 päivästä tammikuuta 2000.

Viittauksia kumottuun asetukseen pidetään viittauksina tähän asetukseen.

7 artikla

Uudelleentarkastelu

Neuvosto tarkastelee komission ehdotuksesta tätä asetusta uudelleen viimeistään 31 päivänä joulukuuta 2006.

Se tekee ehdotusta koskevan päätöksensä perustamissopimuksen 130 e artiklassa määrättyä menettelyä noudattaen.

8 artikla

Siirtymäsäännökset

Asetuksen (EY) N:o .../1999 52 artiklassa tarkoitettuja siirtymäsäännöksiä sovelletaan soveltuvin osin tähän asetukseen.

9 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty ...

Neuvoston puolesta

Puheenjohtaja

(1) EYVL C 176, 9.6.1998, s. 35 ja EYVL C 52, 23.2.1999, s. 12.

(2) EYVL C 407, 28.12.1998, s. 74.

(3) EYVL C 51, 22.2.1999, s. 1.

(4) Euroopan parlamentin lausunto, annettu 19. marraskuuta 1998 (EYVL C 379, 7.12.1998, s. 178), neuvoston yhteinen kanta, vahvistettu 14 päivänä huhtikuuta 1999 ja Euroopan parlamentin päätös, tehty (ei vielä julkaistu virallisessa lehdessä).

(5) EYVL L ...

(6) EYVL L 374, 31.12.1988, s. 15, asetus sellaisena kuin se on muutettuna asetuksella (ETY N:o 2083/93 (EYVL L 193, 31.7.1993, s. 34).

(7) Neuvoston asetus (EY) N:o .../1999, annettu ..., Euroopan aluekehitysrahastosta (EYVL L ...).

(8) Neuvoston asetus (EY) N:o .../1999, annettu ..., Euroopan maatalouden ohjaus- ja tukirahaston (EMOTR) tuesta maatalouden kehittämiseen (EYVL L ...).

(9) Neuvoston asetus (EY) N:o .../1999, annettu ..., kalastusalan rakenteellisista tukitoimenpiteistä (EYVL L ...).

NEUVOSTON PERUSTELUT

I JOHDANTO

1. Komissio antoi 20. maaliskuuta 1998 neuvostolle EY:n perustamissopimuksen 130 c artiklaan perustuvan ehdotuksen asetukseksi Euroopan aluekehitysrahastosta.

Talous- ja sosiaalikomitea antoi lausuntonsa 10. syyskuuta ja alueiden komitea 18. marraskuuta 1998.

Euroopan parlamentti antoi lausuntonsa ensimmäisessä käsittelyssä 19. marraskuuta 1998.

Parlamentin lausunnon perusteella komissio antoi muutetun ehdotuksen 21. tammikuuta 1999.

2. Neuvosto vahvisti 14. huhtikuuta 1999 yhteisen kantansa perustamissopimuksen 189 c artiklan mukaisesti.

II TAVOITE

Asetusehdotuksen tavoitteena on tarkentaa sitä, millaisia toimenpiteitä voidaan rahoittaa Euroopan aluekehitysrahastosta.

III YHTEISEN KANNAN ERITTELY

1. Yleiset huomautukset

Neuvoston yhteisessä kannassa noudatetaan rakennerahastojen kokonaisuudistuksen logiikkaa. Se liittyy rakennerahastoja koskevista yleisistä säännöksistä annettuun asetukseen (EY) N:o .../1999 ja rajoittuu vain EAKR:a koskeviin erityissääntöihin, lähinnä sen soveltamisalaan.

Tehtävänsä mukaisesti EAKR:n on näin ollen jatkettava osallistumista neljään eri tyyppiseen rahoitukseen: tuottavien investointien rahoittaminen, aluetyypeittäin eriteltyjen perusrakenneinvestointien rahoittaminen, alueen omien kehitysmahdollisuuksien tukeminen sekä innovatiivisten toimien ja teknisten tukitoimenpiteiden rahoittaminen.

Yhteisessä kannassa mainitaan lisäksi esimerkkeinä joukko aloja, joita rahastosta tuetaan: tuotantoympäristö, tutkimus ja teknologinen kehittäminen, tietoyhteiskunnan kehittäminen, ympäristön suojelu ja parantaminen, miesten ja naisten välinen tasa-arvo työelämässä, rajat ylittävä, valtioiden välinen ja alueiden välinen yhteistyö alueellisen kehityksen alalla.

Neuvoston yhteinen kanta vastaa kokonaisuudessaan komission muutettua ehdotusta, joitakin harvoja muutoksia lukuun ottamatta. Neuvosto on ottanut huomioon kaikki Euroopan parlamentin lausunnon perusteella tehdyt tarkistukset, jotka komissio sisällytti muutettuun ehdotukseensa. Kyseessä ovat tarkistukset 3, 5, 7, 19, 21, 23, 25, 26, 35 ja 58 sekä osittain tarkistukset 4, 11, 13, 34, 53 ja 39.

Lisäksi neuvosto hyväksyi osittain kaksi Euroopan parlamentin tarkistusta, jotka komissio hylkäsi eli tarkistukset 11 ja 15.

Neuvosto ei hyväksynyt tarkistuksia 9, 10, 28, 29, 32, 33 ja 37, joita ei sisällytetty komission muutettuun ehdotukseen.

Komissio ja neuvosto eivät kumpikaan hyväksyneet myöskään tarkistuksia 2, 8, 12, 14, 16, 17, 18, 20, 22, 24, 27, 30, 31 ja 36, joiden sisältö kuuluu jo yhteisen kannan tekstiin yleisesti tai eri tavoin muotoiltuna.

2. Tekstin erittely

Johdanto-osa

Neuvosto noudatti komission muutettua ehdotusta lähes kokonaisuudessaan ja hyväksyi näin ollen seuraavat Euroopan parlamentin tarkistukset sisällöllisesti mutta eri tavoin muotoiltuna:

- johdanto-osan 1 kappaleessa hyväksyttiin sisällöllisesti tarkistuksen 58 ja 11 loppuosa,

- johdanto-osan 5 kappaleessa (uusi) lisättiin hieman eri sanamuodossa tarkistus 5,

- johdanto-osan 6 kappaleessa hyväksyttiin eri tavoin muotoiltuna tarkistusten 4 (jälkimmäinen osa) ja 30 ("paikallista talouden ja työllisyyden kehittämistä") sekä 3 ja 23 ("kulttuurin ja matkailun aloilla, joilla syntyy [...] työpaikkoja") sisältö,

- johdanto-osan 7 kappaleessa hyväksyttiin tarkistusten 13, 16 ja 19 sisältö yleisemmässä sanamuodossa "uusia työllisyyslähteitä",

- johdanto-osan 9 kappaleessa hyväksyttiin tarkistusten 58 alkuosa sanamuodossa "yhteisön koko alueen" sekä tarkistukset 53, 7 ja 11 (luppuosa) muutetussa sanamuodossa.

1 artikla (tehtävä)

Teksti vastaa komission muutetun ehdotuksen tekstiä.

2 artikla (soveltamisala)

Artikla vastaa lähes kokonaisuudessaan komission muutettua ehdotusta.

Neuvosto hyväksyi tarkistuksen 11, joka liittyy "pysyvien työpaikkojen luomiseen tai säilyttämiseen", ja tarkistuksen 21.

Tarkistusten 25 ja 26 henki on myös sisällytetty 1 kohdan b alakohdan ii alakohtaan sanamuodossa, joka koskee infrastruktuureja, "jotka (...) koskevat elinkeinoelämän monipuolistamista taantuvilla talous- ja teollisuusalueilla ...".

Euroopan parlamentin tarkistus 39 sisältyy 2 kohdan e alakohdan uuteen sanamuotoon.

Lisäksi neuvosto hyväksyi seuraavat tarkistukset, joita komissio ei sisällyttänyt muutettuun ehdotukseensa:

- tarkistuksen 11 se osa, joka koskee "paikallisen kehityksen infrastruktuureja" siten, että se siirrettiin 2 artiklan 1 kohdan c alakohdan v alakohtaan johdonmukaisuuden vuoksi,

- tarkistuksen 15 se osa, joka koskee "yhteistyötä tutkimuslaitosten ja yritysten välillä" muuttaen sanamuotoa seuraavasti: "yritysten ja tutkimuslaitosten väliset yhteiset järjestelyt".

3 artikla

Neuvosto noudatti komission muutettua ehdotusta.

4 artikla

Neuvosto noudatti komission muutettua ehdotusta.

Hyväksyttiin osa Euroopan parlamentin tarkistuksesta 34 siten, että ilmaisu "alueellisen kehittämisen" täydennettiin sanoilla "ja paikallisen", sekä tarkistus 35.

5 artikla

Neuvosto noudatti komission muutettua ehdotusta.

6, 7, 8 ja 9 artikla vastaavat komission ehdotuksen tekstiä.